Jahon banki neft o‘rtacha qiymatining 2016 yilgi prognozini yaxshilab, 37 dollardan 41 dollargacha ko‘tardi, deyiladi moliya muassasa saytida. Xomashyo narxining o‘zgarishi, jahon bozoridagi ortiqcha mahsulotning kamayishi ehtimoli bilan bog‘liq. «Neft bozorida kayfiyatning yaxshi tomonga o‘zgarayotgani va dollarning zaiflashayotgani sababli Jahon banki neftga oid prognozini barreliga 37 dollardan 41 dollargacha oshiradi. Yaqin istiqbolda, bozordagi ortiqcha neft zaxirasi kamaya boradi», — deyiladi saytda e’lon qilingan axborotnomada. Ekspertlarning fikricha, bozorda muvozanat tiklangan ekan, yil mobaynida neft narxi ko‘tarila boshlaydi. Ammo OPeK va unga a’zo bo‘lmagan davlatlar neft qazib olishni sezilarli ko‘paytirishsa, qora oltin yana arzonlashadi.